## Carlos Mazón insta el Ministeri de Transports a desbloquejar el projecte de l’estació intermodal d’Alacant

*** Destaca que després de huit anys d'inactivitat “per fi hi ha un govern en la Generalitat que s'està prenent seriosament esta reivindicació”
* Ha reconegut l'aliança de la Unió Empresarial de la Província d'Alacant en la defensa de l'aigua, les inversions de l'Estat o les grans infraestructures per a la província d'Alacant
* El president de la Generalitat ha participat en el lliurament dels Premis de la Unió Empresarial de la Província d'Alacant (UEPAL)**

El president de la Generalitat, Carlos Mazón, ha considerat fonamental mantindre una reunió amb el Ministeri de Transports, Mobilitat i Agenda Urbana per a aconseguir “desbloquejar i aconseguir les autoritzacions necessàries” per a posar en marxa el projecte de l’estació intermodal d’Alacant.

Així ho ha manifestat durant l’acte de lliurament dels Premis de la Unió Empresarial de la Província d’Alacant (UEPAL), en el qual ha qualificat l’estació intermodal d’una qüestió prioritària per al Consell i fonamental per al futur de la província d’Alacant, i ha recalcat que, després de huit anys d’inactivitat, “per fi hi ha un govern en la Generalitat que s’està prenent seriosament esta reivindicació”.

D’altra banda, ha recordat que, a punt de complir els seus primers cent dies al capdavant del Govern Valencià, el Consell ja ha aprovat el projecte d’eliminació de l’Impost de Successions i Donacions i l’avantprojecte de reducció d’impostos per a accedir a un habitatge, a més d’haver iniciat una reforma fiscal que inclou un paquet de deduccions socials en l’IRPF per a les rendes més baixes. De la mateixa manera, el cap de l’executiu valencià ha destacat que ha iniciat el procés per a eliminar la taxa turística i ha proposat la creació d’una mesa autonòmica de l’aigua per a fer “del problema de l’aigua un assumpte autonòmic i no només d’Alacant”.

En declaracions als mitjans, Carlos Mazón també ha assegurat que ha acabat amb el Govern “més car de la història” i ha reduït el nombre d’assessors a la mitat, amb la qual cosa s’ha aconseguit un estalvi de 20 milions d’euros “només en sous de polítics”.

Durant la seua intervenció, el president ha destacat la labor de UEPAL en la defensa dels grans reptes de la província d’Alacant, com ara “l’aigua que mereix i no arriba”; les inversions dels Pressupostos Generals de l’Estat “que mereix la nostra terra”; la baixada d’impostos “per a generar riquesa, cohesió i benestar social, que no ha arribat durant anys”; l’eliminació de la burocràcia, o les grans infraestructures necessàries per a la província d’Alacant.

Mazón ha recalcat la importància de donar resposta a les necessitats dels sectors productius mitjançant la implementació d’unes polítiques públiques equilibrades, que atenguen, amb una mirada plural, tot el territori de la Comunitat Valenciana.

Així mateix, el cap del Consell ha reconegut la labor dels guardonats en esta quinta edició com a generadors d’ocupació i benestar, i ha destacat el seu compromís amb el territori i amb els interessos de la província d’Alacant.

UEPAL és l’entitat que representa els interessos de tots els empresaris i empreses d’Alacant i els premis que concedix són un reconeixement a la labor d’aquelles persones i entitats que han treballat, i treballen, pel món associatiu i empresarial de la província d’Alacant.

En esta edició, a la qual també ha assistit la consellera d’Innovació, Indústria, Comerç i Turisme, Nuria Montes, UEPAL ha reconegut la labor d’Eladio Aniorte concedint-li el guardó en la categoria de trajectòria i associacionisme; el premi honorífic ha sigut per a Juan José Sellés; el premi al foment de l’economia provincial ha sigut per a Provia; en la categoria de formació s’ha reconegut el treball de l’Associació d’Autoescoles d’Alacant, i el premi a la vertebració de la província l’ha rebut l’Associació d’Empreses Elx i Comarca (Aesec).

Finalment, el premi al foment de la incorporació i la participació activa de la dona en els òrgans de govern empresarials ha sigut per a la Unió de Col·legis Professionals de la província d’Alacant.

Fecha: 20/10/2023